Ciudate mai sunt criteriile după care în România se decernează tot felul de premii. Astfel, Anamaria Prodan a fost desemnată ”Femeia Anului” la Gala High Life & Business Magazine. Incredibil, pe poziția a doua s-a clasat Simona Halep, revelaţia anului în tenisul mondial şi poate că sportiva din Românai cu cea mai mare notorietate în momentul de faţă, relatează Adevărul. Este al doilea an în care Prodan se află pe prima poziție, iar Halep pe cea de a doua, în 2013 clasamentul fiind același.



În anul 2014, jucătoarea de tenis a urcat până pe locul doi în lume, în clasamentul WTA, a încheiat anul pe locul trei, a jucat finala de la Roland Garros, finala de la Turneul Campioanelor şi a învins-o și pe Serena Williams, numărul 1 mondial.



"Sunt onorată să fiu pentru a doua oară Femeia anului în România! Am muncit enorm în acest an tocmai pentru a reconfirma că sînt numărul unu şi aşa vreau să rămîn! Îi mulţumesc soţului meu, Laurenţiu Reghecampf, copiilor mei, familiei şi tuturor celor care m-au votat! Sărbători fericite şi un an nou plin de sănătate tuturor”, a declarat Anamaria Prodan la decernarea premiului.

